Gari Garaialde

Gari Garaialde (Hondarribia, Gipuzkoa, 1972) euskal argazkigilea eta fotokazetaria da. EIGE Euskal Herriko Informatzaile Grafikoen Elkarteko kidea da eta hainbat egunkarik argitaratu dituzte Garaialderen argazkiak, besteak beste hauek:  Gara, Berria, La Gaceta, El Pais, Der Spiegel, The Guardian, eta The Washington Post. 

Bostok Photo kooperatibaren sortzailea eta zuzendaria izan zen. Fotokazetaritza ardatz hartuta munduari ikuskera pertsonal batetik begiratzeko Ander Gillenea, Andoni Lubaki eta Josu Trueba Leivarekin batera sortutako argazkigintza kooperatiba. 

 Fotokazetaria 
Txikia zenean gurasoek zuten kamera bakarrarekin, oporretako argazkiak egiteko erabiltzen zena, egin zituen lehen urratsak argazkilaritzan. Jendeari arreta jartzea gustatzen zitzaiola-eta, Donostiako akademia batean ikasi zuen argazkilaritza, eta Argia aldizkarian izan zuen lehen lan aukera. 1995ean hasi zen argazkilari moduan Argia aldizkarian kolaboratzen. Aldizkarian izan zuen lehen lantxoa Iribarren ekimenez heldu zitzaion Athleticeko jokalariei argazkiak egitea izan zen, Lezaman bertan AEKren eskutik euskara-klaseak ematen zituztela-eta.

Argian urte pare batez aritu ondoren, ENTZUN!, eta HERRIA EGINEZ aldizkarietan jardun zuen, eta 1998tik 2001ra, plantillako argazkilari moduan egin zuen lan Euskaldunon Egunkarian. Argazki Press agentziako argazkilaria izan zen, 2002tik 2013 arte. 2013an Bostok Photo argazki kooperatiba sortu zuen beste hiru kiderekin batera. 2015az geroztik Getty Images nazioarteko agentziarekin eta Agence France-Pressekin ere kolaboratu izan du.

 Ihesa Zilegi Balitz erakusketa 
Antolatzaileek Irun igarobide bihurtu dela azpimarratu nahi zuten milaka pertsonentzako, baina errealitate paralelo bat dela; pertsona asko axolagabeak direla horren aurrean. Sentsibilizazioa funtsezkoa dela uste zuten, giza tragedia honetara gerturatzeko. Migratzaileek muga zeharkatzeko dituzten zailtasunak azaldu eta errealitate hori testuinguruan jarri nahi zuten. Helburu hori lortzeko, formatu handiko irudiekin erakusketa bat egin zuten, lau argazkilari freelanceren irudiekin, kalean erakusten zena. 36 panelak testuekin eta mapekin osatuta zeuden. Testuak euskaraz, gaztelaniaz eta frantsesez zeuden idatzita.

Egitura bakoitzak gai zehatz bat du ardatz migratzaileen errealitatea testuinguruan jarri ahal izateko: jatorritik, ihesaren arrazoiak ulertzeko, ibilbidean zehar aurkitzen dituzten oztopoetatik pasatuz, betiere migrazio-politikei buruzko hausnarketa bat sortzeko helburuarekin. Mitoak, aurreiritziak eta estereotipoak apurtzeko beharra iradokitzen zuten. Argazkietako protagonistak Euskal Herrira iristen diren pertsonak dira, aurretik itsasontzi batean erreskatatu dituztenak, hesi bat saltatu dutenak edo herrialde batetik bestera milaka kilometro egin dituztenak.

Gari Garaialde eta Javi Julio izan ziren proiektuaren sustatzaileak, baina erakusketan beste bi fotokazetariren lanak ere sartu ziren (Santi Donaire eta Mikel Oibar). Kristina Berasain kazetaria eta Susana Fernandez diseinatzaile grafikoa ere integratu ziren lantaldean.

 Bidasoa mintzatuko balitz antzerki ibiltaria 
Gari Garaialde eta Xabier Erkizia artistek bideratu zuten proiektu hau. Garaialdek bere kamerarekin dokumentatu zuen iheslarien errealitate latza, eta antzerki ibiltarian agertzen dira haren argazkiak. Argazkilariaren hitzetan, iheslariak mugara iristen hasi zirenean beste muga batzuetako kontuak zirela pentsatzen zuten denek. Garaialderen etxe azpian hori dena sortu zenean, pentsatu zuen hura zela garaia poliki-poliki gai horretan lanean hasteko. Garaia zela ikusi zuen gai horretan muturra sartzeko, eta ikusteko zer gertatzen ari zen, zergatik, zeintzuk ziren, nora zihoazen, nondik zetozen... Eta luze eta sakon landu du geroago gaia, gaur arte.

 Sariak 

 2019: Argia aldizkariaren prentsa saria. Epaimahaiak azaldu zuen Gari Garaialdek irudien bidez egiten duela kazetaritza, historiak kontatzen dituela, gizartearen eta garaiaren isla diren historiak, eta zehazki, kontatu zituen historiengatik saritu zutela: "jaioterritik Europara migrazio bidaia luzea egitera kondenatuta daudenak ekarri ditu paperera, eta haien nekea, etsipena, esperantza, babesa, elkartasuna, noraeza, aterpea, ametsak... bikain narratu dizkigu, argazki bidez".
 Erreferentziak 

 Ikus, gainera 

 Edurne Koch
 Dani Blanco
 Miel Anjel Elustondo

 Kanpo estekak 

 Gari Garaialde. webgune pertsonala (http://www.photokoitz.net/)
 Gari Garaialde. Getty Images agentzian. Zazpi milatik gora argazki
 Gari Garaialde (@garigaraialde)  Instagram sare sozialean. 900dik gora argazki edo bideo.
 Ihesa Zilegi Balitz  erakusketa   (ihesazilegibalitz.eus/)

Kategoria:Hondarribiarrak
Kategoria:Euskal Herriko argazkilariak
Kategoria:Fotokazetariak